पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना जैसी महामारी को मात देने के लिए चित्तौड़गढ़ के एक गांव का आजकल खूब नाम लिया जा रहा है। निम्बाहेड़ा तहसील के गादोला गांव के लोगों ने शुरू में जितनी लापरवाही बरती, अब उतने ही सजग हैं। समझदारी और जागरूकता से गांव वालों ने कोरोना जैसी महामारी को शिकस्त दी है। एक समय था जब गांव में 87 पॉजिटिव थे, 25 संदिग्धों की मौत हुई थी। आज पूरे गांव में मात्र एक पॉजिटिव व्यक्ति है। कोरोना को शिकस्त देने वाले इस गांव की पूरी कहानी पढ़िए...
25 मौतों से दहशत
गांव में 13 अप्रैल को पहला कोविड पॉजिटिव व्यक्ति मिला था। इसके बाद तो संक्रमण लगातार बढ़ता गया। 3 कोरोना संदिग्धों की मौत ने झकझोरकर रख दिया। यह सिलसिला यहीं नहीं थमा। 27 अप्रैल तक 25 संदिग्धों ने जान गंवा दी थी। इसमें से 3 की रिपोर्ट पॉजिटिव थी। बाकी में पूरे लक्षण कोविड के थे। हर ओर दहशत का माहौल था। लोगों ने घरों से निकलना बंद कर दिया। पर कोई जांच कराने भी नहीं जा रहा था। बीमार होने पर झोलाछाप का सहारा लेते थे। इसलिए हालात बिगड़ती चली गई। जांच करने वाली टीमें आईं तो लोगों ने घर के दरवाजे नहीं खोले। पुलिस आई और पूरे गांव को सील कर दिया।
आसान काम नहीं था समझाना
प्रशासन और चिकित्सा विभाग की टीम ने लोगों को सैंपल देने के लिए कहा, लेकिन लोगों ने इंकार कर दिया। इसके बाद सरपंच रसालीदेवी मीणा ने बीड़ा उठाया। उन्होंने गांव में एक टीम बनाई। उन्होंने टीम से पुलिस, डॉक्टर और कुछ ग्रामीण और समाजसेवियों को जोड़ा। उन्होंने घर-घर जाकर सर्वे किया। लोगों को समझाया। इसे बाद लोग सैंपल देने को तैयार हुए। कई बार तो रिपोर्ट आने से पहले ही मरीजों की मौत हो जाती थी। बाद में रिपोर्ट पॉजिटिव आती थी। आंकड़ों पर गौर करें तो 3 पॉजिटिव की मौत दर्ज है। जांच में जो लोग पॉजिटिव आए, उन लोगों ने निंबाहेड़ा या जिला चिकित्सालय में जाकर क्वारेंटाइन होने से मना कर दिया। प्रशासन ने गांव के ही उच्च माध्यमिक विद्यालय में कोविड-19 केयर सेंटर खोल दिया। 4 हजार आबादी वाले इस गांव में 87 लोग एक साथ पॉजिटिव पाए गए थे। इसमें से 39 कोविड केयर सेंटर भेजे गए, बाकी लोग निंबाहेडा, चित्तौड़गढ़ और उदयपुर चले गए।
यह हुई पहल
लोगों की लापरवाही को रोकने के लिए सबसे पहले वहां की छोटी-छोटी दुकानों को बंद कराया गया। पूरी तरह से गांव में लोगों का आना-जाना भी बंद किया गया। गांव में पनघट योजना के तहत 5 पानी की टंकियां हैं। इसमें पानी की सप्लाई बंद की गई। ताकि यहां भीड़ न जुटे। प्रशासन से बात करके हर घर को 10 मिनट एक्स्ट्रा नल मिले, इसकी व्यवस्था की गई। इसके बाद लोगाें की जांच में तेजी लाई गई। जो पॉजिटिव मिले, उन्हें क्वारेंटाइन सेंटर भेजा गया। लोग खुद सैंपल देने के लिए आगे आने लगे। खुद क्वारेंटाइन होने लगे। इस तरह के बदलाव के कारण आज गांव ने कोरोना को मात दे दी है। आज की तारीख में गांव में मात्र एक कोरोना पॉजिटिव व्यक्ति है। वह भी आइसोलेशन में है।
झोलाछाप पर कार्रवाई
लोगों ने कोरोना के हल्के लक्षण देखने के बाद भी डॉक्टरों के पास उपचार के लिए नहीं जाकर झोलाछाप से अपना इलाज करवाया। ऐसे में संक्रमित गांव में ही रुक गए। इससे संक्रमण फैलता रहा। झोलाछाप ने घरों में ही चारपाई डालकर ड्रिप चढ़ाई। लगातार मरीज आते रहते और एक-दूसरे को संक्रमित करते रहते थे। प्रशासन की मदद से झोलाछाप का धंधा बंद कराया गया। इसके बाद लोग अपने घर में खुद से इलाज करते रहे। इस तरह की लापरवाही से गांव के हालात बदतर होते चले गए थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn